龍門應制
作者：宋之問
朝代：唐

paragraphs: 宿雨霽氛埃，流雲度城闕。
河堤柳新翠，苑樹花先發。
洛陽花柳此時濃，山水樓臺暎幾重。
羣公拂霧朝翔鳳，天子乘春幸鑿龍。
鑿龍近出王城外，羽從琳琅擁軒蓋。
雲罕纔臨御水橋，天衣已入香山會。
山壁嶄巖斷復連，清流澄澈俯伊川。
雁塔遙遙綠波上，星龕奕奕翠微邊。
層巒舊長千尋木，遠壑初飛百丈泉。
綵仗蜺旌遶香閣，下輦登高望河洛。
東城宮闕擬昭回，南陌溝塍殊綺錯。
林下天香七寶臺，山中春酒萬年杯。
微風一起祥花落，仙樂初鳴瑞鳥來。
鳥來花落紛無已，稱觴獻壽煙霞裏。
歌舞淹留景欲斜，石關猶駐五雲車。
鳥旗翼翼留芳草，龍騎駸駸暎晚花。
千乘萬騎鑾輿出，水靜山空嚴警蹕。
郊外喧喧引看人，傾都南望屬車塵。
囂聲引颺聞黃道，佳氣周迴入紫宸。
先王定鼎山河固，寶命乘周萬物新。
吾皇不事瑤池樂，時雨來觀農扈春。